alexandrainst/scandi-wiki huggingface dataset:
Datasjø

En datasjø er en samling av data lagret i sitt råformat, som vanligvis innebærer filer eller binærobjekter. Datasjøen er vanligvis ett enkelt datalager som inneholder råkopier av data fra kildesystem, sensordata, og lignende, samt transformerte data som brukes til oppgaver som rapportering, visualisering, avansert analyse og maskinlæring. 

Datasjøen kan inneholde strukturerte data fra relasjonsdatabaser (rader og kolonner), semi-strukturerte data (CSV, logger, XML, JSON), ustrukturerte data (e-post, dokumenter, PDF-filer) og binære data (bilde, lyd, video). Datasjøen kan være lagret lokalt (on-prem) eller i nettskyen, hvorav mange benytter distribuerte filsystemer basert på Apache Hadoop.  

Det har vært gradvis økende akademisk interesse for begrepet datasjøer, og det har blitt nevnt som en metode for å administrere stordata, men dette har også møtt en viss kontrovers, og avhenger av en moden implementasjon for å kunne lykkes. Datasjøen kan gi ett enkelt sted for innsamling, organisering og deling av personopplysninger. En annen kritikk av begrepet datasjø er at det har begrenset nytte fordi det brukes på så mange forskjellige måter.

Se også 
 Datatorg (data mart)
 Datavarehus
 ETL og ELT
 Selvbetjening

Referanser 

 
Dataadministrasjon
Konseptbevis

Et konseptbevis, også kalt konseptutprøving, gjennomførbarhetsbevis eller dugelighetsbevis, er en realisering for å demonstrere gjennomførbarheten av en bestemt metode eller ide, eller en demonstrasjon av et prinsipp med sikte på å verifisere at et konsept eller en teori har praktisk potensial. Et konseptbevis er vanligvis lite, og kan enten være eller ikke være komplett. Begrepet brukes ofte i forsknings- og utviklingsarbeid (FoU) for å teste muligheten for konsepter og forslag for å løse forretningsproblemer og akselerere innovasjon.

Se også 
 Pilotprosjekt
 Tilfellestudie

Referanser 

Evalueringsmetodikk
Hanna Dahl

Hanna Dahl (født 17. februar 1995) er en norsk fotballspiller som spiller for Avaldsnes i Toppserien.

I november 2012 ble hun hentet fra Haugar til Avaldsnes sammen med Karina Sævik. Hun etablerte seg som en viktig spiller for klubben. Fra juni 2017 og ut 2020-sesongen sto hun ikke over en eneste kamp i Toppserien for Avaldsnes. Hun var i sitt livs form i 2020 og var blant annet den spilleren i Toppserien med flest målgivende pasninger, men hun slet med en kronisk betennelse i hamstringen som gjorde at hun mistet store deler av 2021-sesongen.

Meritter

Med Avaldsnes 

 Norgesmesterskapet: 2017

Referanser

Eksterne lenker 

 Hanna Dahls fotball.no profil
 

Norske fotballspillere
Norgesmestere i fotball
Anna Jøsendal

Anna Langås Jøsendal (født 29. april 2001) er en norsk fotballspiller som spiller for Rosenborg Ballklub Kvinner.

Klubbkarriere

Avaldsnes (2017–2021) 
Etter å ha spilt aldersbestemt fotball i Odda Fotballklubb, signerte hun for Avaldsnes Idrettslag i juli 2017. Hun debuterte i Toppserien i hjemmekampen mot Idrettsklubben Grand Bodø i august 2017. Samme høst var hun med å vinne cupgull med Avaldsnes Idrettslag, hun ble byttet inn mot slutten av cupfinalen mot Vålerenga Fotball Damer. I oktober 2018 signerte hun sin første proffkontrakt med klubben. Både i 2019 og 2020 var hun plaget med flere skadeavbrekk, som hindret henne å få den kontinuiteten hun ønsket. Sommeren 2020 fornyet hun kontrakten med Avaldsnes ut 2021-sesongen.

Rosenborg (2022–) 
I august 2021 ble det kjent at hun hadde signert for Rosenborg Ballklub Kvinner fra 1. januar 2022.

Landslagskarriere 
Jøsendal har landskamper for J15, J16, J17, J19 og U23-landslaget til Norge.

Hun spilte for Norges J19-landslag under U19 EM i Skottland 2019.

I august 2021 ble hun tatt ut på det norske A-landslaget for første gang. Neste gang hun ble tatt ut i tropp var da hun som en av de største overraskelsene ble tatt ut til EM i England 2022. I juni 2022 fikk hun debuten på A-landslaget i en privatlandskamp mot New Zealand på Ullevaal Stadion i forkant av mesterskapet.

Referanser

Eksterne lenker 

 Anna Langås Jøsendals fotball.no profil

Norske fotballspillere
Norgesmestere i fotball
Spillere under EM i fotball for kvinner 2022
Andrea Wilmann

Andrea Wilmann (født 31. desember 1998) er en norsk fotballspiller som spiller for LSK Kvinner.

Hun var en del av et meget bra aldersbestemt lag i Lyn, sammen med blant andre Frida Maanum og Heidi Ellingsen. Laget vant både Dana Cup og Norway Cup i 2014. Hun debuterte for Lyn sitt A-lag i 1. divisjon i 2014.

Hun gikk til Stabæk i januar 2017. Etter to sesonger i Stabæk gikk hun til Arna-Bjørnar før 2019-sesongen. Etter kun en sesong i Arna-Bjørnar, gikk hun til LSK Kvinner før 2020-sesongen. I oktober samme år røk hun korsbåndet og mistet dermed resten av sesongen og hele neste sesong.

Wilmann har landskamper for J16, J17, J19 og U23.

Referanser

Eksterne lenker 
 

Norske fotballspillere
Fotballspillere for Lyn Fotball
Fotballspillere for Stabæk Fotball
Fotballspillere for Arna-Bjørnar Fotball
Fotballspillere for LSK Kvinner
Maya Åstrup

Maya Åstrup (født 6. oktober 1976 i København) er en dansk tegnesererieskaper. Hun bidrar til Donald Duck & Co-universet. Åstrup har studert filosofi ved Universitetet i København og tegnet sin første Donald-fortelling som 20-åring for danske Egmont.

I hennes fortellinger gir hun ofte større roller til de kvinnelige karakterene i Andeby slik som Dolly Duck, Magica fra Tryll eller Hetti, Letti og Netti. For eksempel gir hun Magica fra Tryll en bakgrunnshistorie i fortellingen Magicas barndom! (Donald Pocket 512 fra 2009). Der forklarer hun Magicas streven etter Skrue McDucks lykketiøring med foreldrenes forsøk på å nå evig rikdom gjennom magi og forteller at ravnen Hugin opprinnelig var en leke Magica selv ga liv til. I historien Den ekte slutten (Donald Duck & Co uke 12 fra 2022) tar hun et skråblikk på kjønnete spillpraksiser og voldsbaserte mekanikker i dataspill. Åstrup tar ofte opp feministiske motiver i hennes historier. Som et kjennemerke har Åstrup et lite piggsvin som hun gjemmer i hver av sine fortellinger.

Danske tegneserieskapere
Oleksij Reznikov

Oleksij Yurijovytsj Reznikov (ukrainsk: Олексій Юрійович Резніков, født 1966) er en ukrainsk jurist og politiker. Han ble 4. november 2021 utnevnt til forsvarsminister i Ukraina.

Reznikov ble valgt til forsvarsminister ved direkte valg i det ukrainske parlamentet Verkhovna Rada, med 273 stemmer. 74 representanter avsto fra å stemme. Reznikov hadde til da vært minister for gjenforening av midlertidig okkuperte områder. Arbeidsområdet var de østlige områdene av Ukraina, Luhansk og Donetsk.

Referanser

Eksterne lenker 
 

Personer fra Lviv
Ukrainske politikere
SloMo

«SloMo» (forkortelse for engelske slow motion, sakte film) er en spansk latinopoplåt, og den er debutsingelen til den spansk-kubanske artisten Chanel. Sangen er skrevet av Leroy Sanchez, Keith Harris, Ibere Fortes, Maggie Szabo og Arjen Thonen. Den var Spanias bidrag i Eurovision Song Contest 2022 i Torino, der den endte på tredjeplass – landets beste plassering på 27 år.

Bakgrunn 
Den spanske kringkasteren TVE kunngjorde 10. desember 2021 at Chanel og «SloMo» var blant deltakerne i sangkonkurransen Benidorm Fest. Konkurransen er Spanias uttak til Eurovision Song Contest. 

Sangen ble gitt ut digitalt 24. desember samme år og deltok deretter i den første semifinalen av Benidorm Fest 26. januar 2022. I semifinalen fikk Chanel høyeste poengsum fra juryen og telefonavstemningen. Under finalen lørdag 29. januar vant «SloMo» konkurransen og ble dermed Spanias bidrag i Eurovision Song Contest 2022 i Torino. 

Som et av de fem store landene i Eurovision Song Contest, var Spania direktekvalifisert til finalen lørdag 14. mai 2022. I finalen ble «SloMo» nummer tre i både jury- og telefonavstemningen og endte sammenlagt på en tredjeplass. Dette var Spanias beste plassering i konkurransen siden 1995, da Anabel Conde kom på andreplass bak norske Secret Garden og «Nocturne».

Listeplasseringer

Referanser 

Spanske sanger
Sanger fra 2021
Bidrag til Eurovision Song Contest 2022
Spanske bidrag til Eurovision Song Contest
Claudio Gugerotti

Claudio Gugerotti (født 7. oktober 1955 i Verona i Italia) er en italiensk katolsk prelat i Den romerske kurie, titulærerkebiskop, apostolisk nuntius og prefekt for Vatikanets dikasterium for Østkirkene.

Liv og virke

Prest
Claudio Gugerotti ble presteviet av biskopen av Verona, Giuseppe Amari, den 29. mai 1982. Han hadde utdannelse i østlige språk og østlige språks litteratur, og i liturgi, og underviste i patristikk ved San Zeno teologiske institutt i Verona fra 1981 til 1984, og teologi og østlig ved Instituttet for økumeniske studier i Verona fra 1982 til 1985.

I 1985 trådte han inn i Den hellige stols tjeneste i den romerske kurie og ble senere undersekretær i Kongregasjonen for Østkirkene. Han underviste også i pastristikk og det armenske språk og dets litteratur ved Det pavelige orientalske institutt.

Erkebiskop, pavelig nuntius 
Den 7. desember 2001 utnevnte pave Johannes Paul II ham til apostolisk nuntius til Georgia og Armenia og til titulærerkebiskop av Rebellum. Den 13. desember ble han dessuten utnevnt til apostolisk nuntius til Aserbajdsjan. Han ble bispeviet av pave Johannes Paul II selv den 6. januar 2002 i Peterskirken; medkonsekrerende var kurieerkebiskopene Leonardo Sandri og Robert Sarah. 

Pave Benedikt XVI utnevnte ham den 15. juli 2011 til apostolisk nuntius til Belarus. 

Den 13. november 2015 utnevnte pave Frans ham til apostolisk nuntius til  Ukraina.

Den 4. juli 2020 utnevnte pave Frans ham til apostolisk nuntius til Storbritannia.

Prefekt i kurien
Den 21. november 2021 ble erkebiskop Claudio Gugerotti utnevnt til prefekt for Dikasteriet for Østkirkene, og fikk samtidig honorærtittel som storkansler for Pontificio istituto orientale; han avløste den 79 år gamle kardinal Leonardo Sandri som fratrådte av aldersgrunner.

Episkopalgenealogi 
Hans episkopalgenealogi er:

 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio, O.P. (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (16235-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Henry Benedict Mary Clement Stuart of York (1725-1807) *1758
 Pave Leo XII (1760-1829) *1794
 Kardinal Chiarissimo Falconieri Mellini (1794-1859) *1826
 Kardinal Camillo di Pietro (1806-1884) *1839
 Kardinal Mieczyslaw Halka Ledóchowski (1822-1902) *1861
 Kardinal Jan Puzyna z Kosielsko (1842-1911) *1886
 Erkebiskop Józef Bilczewski (1860-1923) *1901
 Erkebiskop Bolesław Twardowski (1864-1944) *1919
 Erkebiskop Eugeniusz Baziak (1890-1962) *1933
 Pave Johannes Paul II (1920-2005) *1958
 Erkebiskop Claudio Gugerotti (1955- ) *2002

Referanser 

Italienske katolske biskoper
Pavelige nuntier
Ambassadører til Ukraina
Ambassadører til Belarus
Ambassadører til Armenia
Ambassadører til Georgia
Ambassadører til Aserbajdsjan
Ambassadører til Storbritannia
Linjen Rebiba
Personer fra Verona
Brunla prosti

Brunla prosti (Brunla(ug)næs Provsti), var et tjenestedistrikt i Oslo bispedømme i Den norske kirke og omfattet kirkesognene i datidens Laurvig Grevskab. Prostiet er antatt opprettet i lenstiden og bestod inntil 1848 da det ble delt i to.

Historie

Det historiske prostiet Túnsbergs prófastdœmi, som omfattet det meste av det historiske Vestfylda, ble en gang i senmiddelalderen delt i Brunla og Jarlsberg prostier. Sistnevnte omfattet Brunla len i lenstiden og Laurvigen grevskap fra opprettelsen av dette i 1671. Prostiet var etablert før dette, ettersom det er oppført i en oversikt fra 1660-årene.

Ved bestemmelse av 30. juni 1741 ble Flesberg og Rollag henlagt til Kongsberg prosti.

Prestegjeld på 1600-tallet 
 Sandeherad
 Hedrum
 Tjølling
 Brunlanes
(1741 til Kongsberg prosti)
 Flesberg
 Rollag

Referanser 

Tidligere prostier i Oslo bispedømme
Religion i Vestfold
Klosters

Klosters er en mindre by i kommunen Klosters-Serneus i distriktet Prättigau/Davos i den sveitsiske kanton Graubünden. Inntil 1973 het kommunen Klosters.

Byen er en velkjent skidestinasjon som ligger ca. 150 km fra Zurich, som har den nærmeste internasjonale lufthavnen. Klosters ligger kun 10 km fra Davos.

Historie 
Klosters ble første gang nevnt i 1222 som ecclesiam sancti Iacobi. I 1436 omtaltes byen som zuo dem Closter

Transport

Landeveistrafikken 
Byen har i mange år vært plaget av en tett gjennomgående biltrafikk gjennom byen blant annet til og fra Davos. I 2005 åpnet en omfartsvei utenom byen, bestående av Gotschnatunnel inn gjennom bjerget og den flotte vejbro Sunnibergbroen over dalen.

Jernbane 
Klosters er en stasjonsby og har forbindelse med Landquart til den ene side og Davos den anden vej. Klosters stasjon er samtidig udgangspunkt for de lokale busser.

Svævebaner 
Klosters er kjent som det foretrukne skisportssted for den britiske kronprins Prins Charles, og en av gondolene i svævebanen Gotschnabahn i Klosters Platz hedder "Prince of Wales", opkaldt efter ham.

Den nyeste af byens svævebaner er "Madrisabanen", der fører op til det store udflugtsområde Madrisa nord for byen. Banen blev indviet i efteråret 2005 og har sit udgangspunkt i Klosters Dorf. Banens bjergstation hedder Madrisa.

Galleri

Referanser

Eksterne lenker 

 Historisk leksikons beskrivelse af navnets oprindelse
 Kommunens hjemmeside
 Turistsite om Madrisaområdet  

Byer i Sveits
Mathias Eckhoff (snøbrettkjører)

Mathias Eckhoff (født 10. januar 1999 i Bærum) er en norsk snøbrettkjører fra Østerås, som representerer Idrettslaget Heming.

25. mars 2017 ble Eckhoff norgesmester i «halfpipe» i Oslo Vinterpark.

Han representerte Norge under Vinter-OL for ungdom 2016 på Lillehammer, hvor han ble nummer 11 i «halfpipe» og nummer 7 i «slopestyle».

Han fikk sin X Games-debut under X Games Norway 2020, med en 4.-plass i «Knuckle Huck» på Hafjell.

Referanser

Eksterne lenker 
 
 

Norske snøbrettkjørere
Norgesmestere
Norske deltagere i X Games
Deltakere under Vinter-OL for ungdom 2016
Personer fra Bærum kommune
Laura Gashi

Laura Gashi (født 22. mai 2002) er en norsk fotballspiller som spiller for LSK Kvinner.

Hun startet sine fotballår i Trondheims-klubben Kattem IL, før hun spilte ungdomsfotball i Tiller. I 2017 gikk hun til daværende Trondheims-Ørn. Der gikk hun gradene i junioravdelingen før hun debuterte i Toppserien i 2019.

I september 2020 ble hun hentet fra Rosenborg til Lyn. I oktober 2021 ble det kjent at hun hadde signert en kontrakt med LSK Kvinner, gjeldende fra januar 2022.

Gashi har landskamper for J16, J17, J18 og J19-landslaget til Norge.

Referanser

Eksterne lenker 
 

Norske fotballspillere
Fotballspillere for SK Trondheims-Ørn
Fotballspillere for Lyn Fotball
Fotballspillere for LSK Kvinner
Malin Brenn

Malin Johnsen Brenn (født 13. mars 1999) er en norsk fotballspiller fra Jessheim, som spiller for den italienske klubben Como i Serie A.

Karriere 
Hun spilte aldersbestemt fotball for Ull/Kisa før hun gikk til LSK Kvinner i 2014. Hun debuterte i Toppserien i april 2016 i hjemmekampen mot Røa. Året etter etablerte hun seg som fast i startelleveren til LSK. I juni 2018 røk hun korsbåndet i en J19-landskamp, dermed var hun ute av spill i nesten et år. Også 2020-sesongen var hun en periode ute grunnet en kneskade.

I juni 2022 ble det kjent at Malin Brenn sammen med Camilla Linberg var ferdig i LSK Kvinner. Romerikes Blad hevdet at det var full splid innad i klubben og at spillerne forlot klubben etter en vedvarende konflikt som hadde eskalert den siste tiden.

I august 2022 ble det kjent at hun hadde signert for den italienske klubben Como i Serie A.

Brenn har landskamper for J15, J16, J17, J19 og U23-landslaget til Norge.

Meritter

Med LSK Kvinner 

 Toppserien: 2016, 2017, 2018, 2019

 Norgesmesterskapet: 2016, 2018, 2019

Referanser

Eksterne lenker 

 Malin Brenns fotball.no profil
 Malin Brenn på Soccerdonna

Norske fotballspillere
Norske fotballspillere i Italia
Fotballspillere for LSK Kvinner
Norgesmestere i fotball
Thea Kyvåg

Thea Kyvåg (født 9. januar 2004) er en norsk fotballspiller fra Nittedal, som spiller for West Ham United.

Karriere 
Hun spilte både fotball og håndball i oppveksten, men valgte etter hvert å satse på fotballen. Hun spilte i Gjelleråsen IF i ung alder, og var som 12-åring med å vinne Norway Cup og ble matchvinner etter å ha avgjort den TV 2-sendte finalen med et drømmetreff like før slutt. Hun spilte for klubbens A-lag i 3. divisjon i 2019, og scoret totalt 26 mål på 16 kamper i serie og kvalifiseringspill den sesongen.

Før 2020-sesongen gikk hun til LSK Kvinner, og fikk debuten i Toppserien i hjemmekampen mot Sandviken i juli 2020. Hun imponerte i sin første sesong på toppnivå og i november 2020 signerte hun sin første proffkontrakt med klubben, 16 år gammel.

I august 2022 ble det kjent at Kyvåg hadde signert for West Ham i engelske Women's Super League.

Kyvåg har landskamper for J15, J16 og J19-landslaget til Norge. Hun var en del av det norske J19-landslaget som tok sølv i U19-EM 2022.

Annet 
Thea er datter av tidligere landslagsspiller i håndball Sahra Hausmann. Sammen var de å se i realityserien Familiens ære på NRK i 2021. De endte til slutt på andreplass i programmet.

Referanser

Eksterne lenker 
 

Norske fotballspillere
Norske fotballspillere i England
Fotballspillere for LSK Kvinner
Fødsler i 2004
Stine Brekken

Stine Nybø Brekken (født 19. desember 2004) er en norsk fotballspiller fra Åndalsnes i Møre og Romsdal, som spiller for Vålerenga.

Hun spilte aldersbestemt fotball i Åndalsnes IF før hun gikk til Molde i 2019. Hun trente med gutter på G16-laget og spilte kamper for Moldes kvinnelag i 2. divisjon.

I januar 2021 signerte hun for regjerende serie- og cupmester Vålerenga på en kontrakt fra sommeren samme år. Hun debuterte i Toppserien i juni 2021 mot Arna-Bjørnar, 16 år gammel. Hun var i sin første sesong med å vinne cupen med Vålerenga.

Brekken har landskamper for J15, J16 og J19-landslaget til Norge. Hun var en del av det norske J19-landslaget som tok sølv i U19-EM 2022.

Meritter

Med Vålerenga 

 Norgesmesterskapet: 2021

Referanser

Eksterne lenker 
 

Norske fotballspillere
Fotballspillere for Vålerenga Fotball
Norgesmestere i fotball
Fødsler i 2004
Personer fra Rauma kommune
Sara Kanutte Fornes

Sara Kanutte Sørensen Fornes (født 1. desember 2001) er en norsk fotballspiller som spiller for Rosenborg.

Hun er fra øya Gossen utenfor Molde.  I Molde  spilte hun i 3. divisjon for Træff, før hun gikk til daværende Trondheims-Ørn i 2018. Hun debuterte i Toppserien i hjemmekampen mot Lyn i august 2018.

Fornes har landskamper for J16, J17, J19 og U23-landslaget til Norge.

Referanser

Eksterne lenker 
 
 Sara Kanutte Fornes fotball.no profil

Norske fotballspillere
Personer fra Aukra kommune
Fotballspillere for SK Træff
Fotballspillere for Rosenborg BK
Valerij Zaluzjnyj

Valerij Fedorovytsj Zaluzjnyj (ukrainsk: Валерій Федорович Залужний, født 8. juli 1973) er en ukrainsk general. Han ble sitt lands forsvarssjef i juli 2021 og på samme tid medlem av det nasjonale sikkerhets- og forsvarsråd.

Zaluzjnyj fullførte militærakademiet i Odesa i 1997, og gikk deretter gradene som troppsbefal, kompanisjef og bataljonssjef. Fra 2005 til 2007 studerte han ved Ukrainas nasjonale militærakademi. Fra 2009 til 2012 var han brigadesjef for den 51. mekaniserte brigade.

Zaluzjnyj tilhører en generasjon av militære offiserer som har hatt hele sin militære karriere i Ukrainas forsvar, og dermed ikke har bakgrunn fra Sovjetunionens røde armé. Under hans ledelse har prosedyrer og ledelsesprinsipper fra NATO blitt innført i det ukrainske forsvar, og sentralistiske styringsprinsipper forbundet med arven fra sovjet-hæren avskaffet.

Under Russlands invasjon av Ukraina ble Zaluzjnyj forfremmet til den høyeste militære graden i Ukrainas forsvar, (firestjernes) general.

I 2022 ble Zaluzjnyj av TIME kåret til en av verdens 100 mest innflytelsesrike personer.

I byen Pokrov ble Gorky-gaten omdøpt Zaluzjnyj-gaten i mai 2022

Utnevnelser
 Generalmajor (23. august 2017)
 Generalløytnant (24. august 2021)
 General (4. mars 2022)

Referanser 

Ukrainske politikere
Ukrainske offiserer
Personer fra Novohrad-Volynskyj rajon i Zjytomyr oblast
Vestfold prosti (middelalderen)

Vestfold prosti (norrønt: Vestfoldár prófastdœmi) er et av de historiske prostier i Norge etablert som bindeleddet prosti mellom bispedømme og kirkesogn på 1200-tallet, og var underlagt Oslo bispedømme (norrønt: Oslóar byskupsdœmi).

Historie

Under sitt opprinnelige navn, Túnsbergs prófastdœmi, er prostiet blant de eldste kjente prostier i Norge. Prosten i Tunsberg opptrer første gang i skriftlige kilder fra 1218 og ved riksmøtet i Bergen er prostiet omtalt som ett av 9 (eller 10) i Oslo bispedømme. I 1348 pålegger kong Magnus Eriksson alle menn i Tunsberg prosti å betale det de skylder av tiende til kirken innen en måned. Andre historiske navn på prostiet er Thunsbergs profuastdœme og Vestfoldár prófastdœmi. Det siste henspiller på at prostiet omfattet det historiske Vestfylda.

Kirker i katolsk tid 
Oversikt over kirker i Vestfoldár prófastdœmi som angitt i Biskop Eysteins jordebok:
(til Jarlsberg prosti)
 Botna kirkja
 Hildistaða kirkja
 Vála kirkja
 Undreimsdals kirkja
 Borra kirkja
 Nya kirkja
 Lauføy kirkja
 Ramnes kirkja
 Fones kirkja
 Vifilstaða kirkja
 Andabu kirkja
 Kuadal kirkja
 Haugagerðis kirkja
 Stokka kirkja
 Skeiðauga kirkja
 Arnadals kirkja
 Sœms kirkja
 Slagns kirkja
 Njotarey kirkja
 Æftaløytis kirkja
 Heiðingstaða kirkja
 Kaupmantznes kirkja
 Tufta kirkja

(til Brunla prosti)
 Tjumo kirkja
 Sanda kirkja
 Þjoðalyngs kirkja
 Istra kirkja
 Tunœims kirkja
 Bergs kirkja
 Kjosa kirkja
 Kvelds kirkja
 Hwaranes kirkja
 Heiðareims kirkja
 Styriualla kirkja
 Suarfuastada kirkja

Etter reformasjonen 

Omstendighetene omkring og like etter reformasjonen når det gjelder den kirkelige organiseringen er ikke særlig kjent på lokalt nivå, men det antas at den katolske organiseringen i det alt vesentlige ble bibeholdt. Det historiske Vestfold prosti er antatt delt i lenstiden i Brunla og Jarlsberg prostier.

Referanser 

Kirkehistorie
Vestfolds historie